BESZÁMOLÓ A 2019. évi VÉDŐNŐI MUNKÁRÓL

# A védőnő munkája értékközvetítő tevékenység, családközpontú gondozás. Az egészség megtartását, fejlesztését szolgálja.

## Az egészség, mint érték közvetítése és elfogadtatása empátiát, szaktudást és segítőkészséget igényel. A munkánk végzése kötelezettséget és felelősséget kíván.

A gondozás három pillérű tevékenység, mely magába foglalja

* tanácsadást
* látogatást
* közösségi egészségfejlesztési tevékenységet.

Meghatározott időben és céllal történik. A hatályos jogszabályoknak és szakmai irányelveknek megfelelően.

A védőnő tevékenységét szabályozó alapjogszabályok:

* 49/2004. (V.21.) ESZCSM rendelet a területi védőnői ellátásról
* 51/1997. (XII.18.) NM rendelet a kötelező egészségbiztosítás keretében igénybe vehető betegségek megelőzését és korai felismerését szolgáló egészségügyi szolgáltatások és szűrővizsgálatok igazolásáról
* 18/1998. (VI.3.) NM rendelet a fertőző betegségek és a járványok megelőzése érdekében szükséges járványügyi intézkedésekről
* 28/1998. (VI.17.) NM rendelet az egészségügyi szakdolgozók továbbképzésének szabályairól
* 26/1997. (IX.3.) NM rendelet az iskola-egészségügyi ellátásról
* 33/1992. (XII.23.) NM rendelet a terhesgondozásról
* 1997.évi CLVI. Törvény az egészségügyről

A fenti jogszabályok és a munkánkat segítő munkaköri leírás, szakmai módszertani levelek, irányelvek alapján számolok be munkánkról.

 Az adatok a 2019. évi Védőnői jelentés Összesítőjéből származnak, melynek kitöltése a 76/2004 ESZCSM rendelet alapján kötelező, valamint Jelentés az iskola- egészségügyi munkáról mely a 22/2009.(VII:17.) EüM rendelet alapján kötelező.

 A rendelkezésemre álló adatok alapján készítettem el a 2019. évi munkáról szóló beszámolót. 5 falut látok el, ezek: Bozsok, Cák, Velem, Kőszegdoroszló, Kőszegszerdahely, illetve Gyöngyösfaluban a Dr. Tolnay Sándor Általános Iskolában látom el 2013 szeptember óta az iskolavédőnői feladatokat.

**Ellátottak adatai:**

Területi ellátottak száma:

|  |  |  |  |  |
| --- | --- | --- | --- | --- |
|  | Létszámok ( fő ) | Környezeti veszélyeztetett(fő) | Egészségügyi veszélyeztetett(fő) | Környezeti és Egészségügyi veszélyeztetett(fő) |
| Várandós anyák | 14 | - | 8 | - |
| 0-11 hónapos | 10 | - | 1 | - |
| 12-35 hónapos | 32 | - | 2 | - |
| 3-6 éves | 36 | - | 4 | - |

Óvodai ellátottak száma:

|  |  |
| --- | --- |
| Intézmény | Létszám ( fő ) |
| Újvárosi Óvoda Velem | 19 |
| Boldog Brenner János Óvoda Bozsoki Tagóvoda | 23 |

Iskolai ellátottak száma:

|  |  |  |
| --- | --- | --- |
| Intézmény | Ellátottak száma | Egészségügyi ok miatt gondozott |
| Dr. Tolnay Sándor Általános Iskola, Gyöngyösfalu | 178 fő | 23 fő |

**Tanácsadások:**

Önálló Védőnői Tanácsadás:

Kőszegszerdahelyen heti 1 alkalommal van önálló védőnői tanácsadás, mégpedig Kedden 09:00- 12:00 óra között, illetve 13-14-ig nővédelmi tanácsadás, melynek keretében önálló védőnői méhnyak-szűrés folyik. A tanácsadáson a várandósok, 0-6 éves gyermekek és a nővédelmi problémákkal jelentkezők ellátása történik. A többi napon pedig látogatok.

Orvossal Tartott Védőnői Tanácsadás:

Heti egy alkalommal, orvossal tartott védőnői tanácsadás van, Kedden 12:00-13:00 óra között. Ekkor az egészséges gyermekek orvosi ellenőrzése és védőoltásainak beadása történik.

 A megjelenések számbeli aktualitását a következő táblázat mutatja: 520 fő összesen

|  |  |  |  |  |
| --- | --- | --- | --- | --- |
| Várandós | 0-11 hónapos  | 12- 35 hónapos | 3 -6 éves | Nővédelem |
| 132 fő | 179 fő | 141 fő | 53 fő | 15 fő  |

### Tárgyi és személyi feltételek:

Tanácsadó felszereltsége a jogszabályban meghatározott minimum feltételeknek megfelel. Tavalyi évben bővült a tanácsadó: Lang 2 teszttel ( térlátás vizsgáló eszköz),státuszvizsgálatokhoz szükséges, szűrésre szolgáló játékokkal. Emellett igyekszünk minél kellemesebbé, barátságosabbá alakítani a tanácsadót a kismamák és kisbabák megelégedésére.

*TERÜLETI VÉDŐNŐI MUNKA:*

**Várandós gondozás:**

A 2019-es évben 14 várandós került nyilvántartásba, közülük 10 várandóst gondoztam veszélyeztetettként különböző okokból. Vetélés 3 esetben volt. Titkolt terhesség nem fordult elő a körzetben. Védőnői ellátást nem igénylő várandós anya nem volt. Három leggyakoribb veszélyeztetettségi ok felsorolása:

* 1. 35. életkor feletti várandósság,
	2. pajzsmirigy megbetegedés
	3. fenyegető vetélés

A 2016-os évben az előzőkéhez képest megemelkedett a várandósok létszáma, ez a mutató a 2019-es évben stagnáló értéket mutat.

**Nővédelem:**

Ezen a területen a védőnő közreműködik az egészségnevelésben, tanácsot ad a családtervezéssel kapcsolatban. Részt vesz a szűrővizsgálatok szervezésében. Segíti a nők anyaságra való felkészülését. A 2013-as évben jelentkeztem egy méhnyakrák szűrő tanfolyamra, melynek keretében önálló méhnyak-szűrést folytatok a körzetemben. A körzetben modern eszközökkel felszerelt tanácsadóban várom a kenetvételre jelentkező hölgyeket. Szép számban jelentkeznek a hölgyek a szűrésre. Ezzel a feladattal is többet tudok tenni a lakosság érdekében.

**Csecsemő, kisgyermek, kisded gondozás:**

A 2019 decemberi adatok alapján 97 fő 0-6 éves korú gyermek volt a körzetemben.

 Közülük:

- 0- 11 hónapos gyermek 10 fő, (2019-as évi élve születések száma)

- 12-35 hónapos 32 fő,

- 3-6 éves pedig 36 fő.

0-11 hónapos:

A csecsemők közül fokozott gondozást igényelt 1 fő, ő egészségügyi okból veszélyeztetett. Az újszülötteket az első hat hétben hetente, csecsemőkorú gyermekeket havonta látogatom és minden hónapban tanácsadásra hívjuk őket 1 éves korukig. A 2019-es évben 170 védőnői családlátogatás történt a családok otthonában. Önálló védőnői tanácsadáson és orvossal tartott védőnői tanácsadáson összesen -szer jelentek meg. Az anyatejjel táplált csecsemők száma a 2018-as évben magasabb a mesterségesen táplált gyermekek számánál. Csecsemő halálozás nem történt.

12-35 hónapos:

Közülük 2fő volt olyan gyermek, aki fokozott gondozást igényelt a decemberi adatok alapján. Az év folyamán családlátogatás 176 esetben történt, tanácsadáson pedig 141 esetben jelentek meg. Az 12-35 hónapos gyermekek látogatása már nem havonta, hanem negyedévente történik.

3-6 évesek:

Az óvodás korúak között 3 főt kellett fokozott odafigyeléssel gondozni, közülük mind a 4 fő egészségügyi ok miatt volt veszélyeztetett. Családlátogatáson 43 alkalommal voltunk, és tanácsadáson pedig 53- szor jelentek meg a gondozottak. A gyermekek nagy része a Bozsoki és Velemi Óvodába járnak, aktuális állapotukat így könnyedén figyelemmel tudom kísérni.

**Óvodai munka:**

A körzetben 2 óvodát látok el. Az egyik óvoda az Újvárosi Óvoda Velemi Tagóvodája. Ide 21 gyermek járt. A másik óvoda a Boldog Brenner János Óvoda Tagóvodája Bozsokon, itt 21 óvodáskorút látnak el. 2 és fél illetve 6 éves korú gyermekek járnak az intézményekbe. 2015 szeptemberétől kötelező lesz a 3. életévüket betöltött gyermekek óvodába íratása. A védőnői és orvosi szűrés a tanácsadóban történt. Új rendelet szerint az óvodában már nem szűrünk. Ehelyett történik az éves státuszvizsgálat, mely sokkal részletesebben tájékoztat a gyermekről. Minden gyermek átesett a státusz vizsgálaton, ami azt jelenti, hogy a fizikális vizsgálat mellett megnéztük a mentális, szociális fejlődését is. A szülő is jelen volt ezeken a vizsgálatokon, aláírásával hitelesítette a tapasztaltakat.

A negyedévente tartott tisztasági vizsgálaton nem találtam élősködőt.

Az óvodákban is szintén zajlik egészségfejlesztés. Az óvónőkkel a tanév elején megbeszélt témákban játékos formában előadást tartottam a gyerekeknek. 2 fontos témát érintettünk az év folyamán, az egyik a Fogszuvasodás, fogápolás volt, a másik pedig a Helyes Életmód. Táplálkozás, és a környezetvédelem is fontos téma volt, melyet érintettünk a tanévben.

**Iskolai munka:**

Iskolavédőnői feladatokat a Gyöngyösfalui Dr. Tolnay Sándor Általános Iskolában látok el. Az év elején 178 gyermek járt az iskolába, létszám változás év közben nem történt. Ez évben is folyamatosan zajlottak az iskolai szűrések, egészségfejlesztő előadások, csoportos foglalkozások, felvilágosító tanórák.

Az iskolások vizsgálatát a gyermekorvossal közösen végezzük. Kötelező szűrővizsgálat a 2.- 4.-6.- 8. osztályban van. Ezeket az állapotfelmérő vizsgálatokat egy védőnői szobában végezhetjük a 2015-ös tanévtől, mert sikerült egy erre a célra kialakított helyiséget biztosítani számunkra. Ez sok esetben megkönnyíti a szűrővizsgálatok menetét.

Szűrővizsgálaton részt vett tanulók létszáma:

|  |  |  |
| --- | --- | --- |
| Osztályok | Szűrővizsgálatra kötelezett (fő) | Szűrővizsgálaton részt vett (fő) |
| 1. osztály
 | 21 | 21 |
| 4. osztály | 21 | 21 |
| 6. osztály | 23 | 23 |
|  8. osztály | 22 | 22 |

Eltérés legtöbbször a látásélesség vizsgálatánál, illetve a mozgásszervi vizsgálatnál volt. Minden tanuló egy leletet kapott az elvégzett vizsgálatok eredményéről, azoknál a tanulóknál, akiknél eltérést tapasztaltunk beutalót kaptak az adott szakorvosi vizsgálatra. A szakorvosi vizsgálatok eredményéről visszajelzést kértünk, a tavalyi évhez képest már több szakorvosi eredmény érkezett vissza a tanulóktól.

A védőnő évente 3 alkalommal végez kötelező tisztasági vizsgálatot, valamint abban az esetben, ha jelzést kap az iskolából, gyakrabban is. Az iskolában az elmúlt években nem ütötte fel a fejét a tetű. A lukácsházi körzet védőnőjével, Anitával nagyon jó a kapcsolatunk, rendszeresen jelezzük egymásnak a felmerülő problémákat. Ha az adott intézményben - ahol feladatot látunk el – soron kívüli tisztasági vizsgálat elvégzését szükségesnek látjuk, minden esetben jelzünk egymásnak

Az idei tanévben is lehetőség van a HPV oltásra a hetedikes lányok körében. Nagyon jó arányban kérték az oltást az érintett tanulók és szüleik, 10 lány közül 2 lány nem kérte, idén nem jelezte senki, hogy ő már részesült az oltásban.

|  |  |  |  |  |
| --- | --- | --- | --- | --- |
| évfolyam | oltandók | oltottak | nem kéri | már kapott |
| 7. osztály | 10 | 9 | 1 | 0 |

A kötelező védőoltások is rendben lezajlottak. Az oltás helyszíne a Gyöngyösfalui orvosi rendelő

|  |  |  |  |
| --- | --- | --- | --- |
| Évfolyam | Oltandók száma | Oltottak száma | Alkalmak száma |
| 6. osztály | 23 | 23 | 2 |
| 7. osztály | 28 | 28 | 2 |

**Egészségfejlesztés, egészségnevelés:**

Több színtere is van. A családoknál, az oktatási intézményekben végzett egészségnevelő munkám mellett a közösségi egészségfejlesztést is fontosnak tartom.

A 2018-as Anyatejes Világnapi rendezvényt Cákon Paukovics Józsefné Polgármester Asszonnyal segítségével rendeztük meg, és Cákon is tartottuk. Azoknak az édesanyáknak, akik érintettek voltak meghívót küldtünk a rendezvényre. Szép számban jelentek meg az ünnepségen. Apró ajándékkel köszöntük meg nekik, hogy mindent megtesznek azért, hogy gyermeküknek a legjobbat adják.

A 2019-es évben a BABA-MAMA klub keretében elsősegélynyújtó tanfolyamot is szerveztünk, de tervek szerint a 2020 as évben megpróbáljuk különböző programokkal színesíteni a klub életét.

Idei évben nem indult iskolai csapatunk a csecsemő gondozási versenyen. Az előző években szép helyezést értek el a lányok. Vegyes korcsoportú csapattal indultunk a versenyen, a zsűri kihangsúlyozta a lányok gyakorlati tudásának színvonalát. Nagyon ügyesen felkészültek a versenyre a lányok.

# Egyéb tevékenységek

A védőnő a területi munka mellett számos, szorosan nem védőnői feladatkörbe tartozó közösségi programot szervez.

A teljesség igénye nélkül:

* recept felíratás
* Baba Mama klub szervezése
* oltóanyag szállítása
* szociálisan rászorulóknak időpontok kérése szakvizsgálatokra
* adománygyűjtés (ruha, babakelengye, kupak) a váróban
* környezettanulmányok készítése
* hivatalos ügyek intézésében segítségnyújtás.
* online felületen Hegyalja baba mama klub működtetése kismamák részére (klub szervezés, aktuális hírek, hirdetmények továbbítása.
* szükség szerint csecsemőgondozási versenyre való felkészítés
* Anyatejes Világnap szervezése, melyekhez ezúton is szeretném kérni a polgármesterek segítségét.

A kapcsolatrendszerem nagyon jól kiépített, a körzethez tartozó iskola, óvodák vezetőségével, illetve a gyermekvédelmi rendszerrel egyaránt. A gondozottakkal is jó kapcsolatot ápolok.

A védőnő egyik munkaeszköze a hordozható számítógép, melynek a tanácsadóban és a rendelőkben is szükség van. Stefánia programmal dolgozok, melynek segítségével könnyebb és áttekinthetőbb lett az adminisztráció. Kevesebb papír alapú dokumentáció szükséges ezután.

Elérhetőségem:

Tel.: 06 70 512 6797

Email: kittikoszegszerdahely@gmail.com

Kőszegszerdahely, 2020. február 14.

Staritzbüchler Kitti

Védőnő